title: Decizia Comisiei din 30 iulie 2013 de instituire a unui grup de experți al Comisiei privind bolile rare și de abrogare a Deciziei 2009/872/CE

text:
               31.7.2013

               RO

               Jurnalul Oficial al Uniunii Europene

               C 219/4

         DECIZIA COMISIEI
   din 30 iulie 2013
   de instituire a unui grup de experți al Comisiei privind bolile rare și de abrogare a Deciziei 2009/872/CE
   2013/C 219/04
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               În conformitate cu articolul 168 alineatul (2) din Tratatul privind funcționarea Uniunii Europene, statele membre sunt obligate să își coordoneze, în cooperare cu Comisia, politicile și programele în domeniile menționate la alineatul (1). Comisia poate adopta, în strâns contact cu statele membre, orice inițiativă utilă promovării acestei coordonări, în special inițiative menite să stabilească orientările și indicatorii, să organizeze schimbul celor mai bune practici și să pregătească elementele necesare pentru supravegherea și evaluarea periodică.

               (2)

               Cartea albă a Comisiei intitulată „Împreună pentru sănătate: O abordare strategică pentru UE 2008-2013” (1), adoptată de Comisie la 23 octombrie 2007, prezintă o strategie a UE în domeniul sănătății în care bolile rare fac parte dintre acțiunile prioritare.

               (3)

               Decizia nr. 1350/2007/CE a Parlamentului European și a Consiliului din 23 octombrie 2007 de instituire a unui Al doilea program de acțiune comunitară în domeniul sănătății (2008-2013) (2), deși reiterează că serviciile de sănătate reprezintă în principal responsabilitatea statelor membre, subliniază faptul că, la nivel comunitar, cooperarea poate aduce beneficii atât pacienților, cât și sistemelor de sănătate. În conformitate cu articolul 7 alineatul (2) și cu anexa la decizia menționată, acțiunile din domeniul generării și diseminării de informații și cunoștințe privind sănătatea sunt puse în aplicare în strânsă cooperare cu statele membre, dezvoltând mecanisme de consultare și procese participative.

               (4)

               Comisia Europeană a adoptat, la 11 noiembrie 2008, „Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Bolile rare: o provocare pentru Europa” (3) și Consiliul a adoptat, la 8 iunie 2009, o recomandare privind o acțiune în domeniul bolilor rare (4). Punctul 7 din comunicarea Comisiei recomanda ca un comitet consultativ al Uniunii Europene privind bolile rare să asiste Comisia.

               (5)

               În consecință, la 30 noiembrie 2009, Comisia a instituit, prin Decizia 2009/872/CE, Comitetul de experți al Uniunii Europene privind bolile rare (5). Mandatul membrilor comitetului expiră la 26 iulie 2013.

               (6)

               Comunicarea președintelui către Comisie din 10 noiembrie 2010, intitulată „Cadru pentru grupurile de experți ale Comisiei: reguli orizontale și registru public” (6) (denumit în continuare „cadrul grupurilor de experți ale Comisiei”) stabilește un set revizuit de reguli pentru toate grupurile de experți ale Comisiei. Noul cadru are drept obiectiv simplificarea și clarificarea dispozițiilor introduse, în 2005, de cadrul anterior privind grupurile de experți, creșterea transparenței și îmbunătățirea coordonării, reducând, în același timp, sarcina administrativă pentru servicii.

               (7)

               Având în vedere activitatea valoroasă desfășurată de Comitetul de experți privind bolile rare din 2009 și ținând cont de cadrul grupurilor de experți ale Comisiei, există o nevoie permanentă de un grup de experți în acest domeniu. Sarcinile și structura unui grup de experți privind bolile rare ar trebui definite în conformitate cu regulile orizontale prevăzute în cadrul grupurilor de experți ale Comisiei.

               (8)

               Grupul de experți privind bolile rare ar trebui să ofere Comisiei, la cererea acesteia, consiliere și o expertiză în ceea ce privește formularea și punerea în aplicare a acțiunilor Uniunii în domeniul bolilor rare și să promoveze schimburile de experiență, de politici și de practici relevante între statele membre și diversele părți interesate.

               (9)

               Acest grup ar trebui să fie compus din reprezentanți ai statelor membre, ai organizațiilor de pacienți în domeniul bolilor rare, ai producătorilor de produse sau de servicii relevante pentru pacienții afectați de boli rare și ai asociațiilor de profesioniști din domeniul sănătății și de societăți medicale, precum și din experți individuali, pentru a permite o reprezentare largă a părților interesate și a experților în domeniul bolilor rare.

               (10)

               Grupul de experți privind bolile rare nu ar trebui să acționeze ca un comitet în sensul Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (7).

               (11)

               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (8).

               (12)

               Astfel, ar trebui abrogată Decizia 2009/872/CE a Comisiei din 30 noiembrie 2009 de înființare a unui comitet de experți al Uniunii Europene privind bolile rare,

         DECIDE:
   Articolul 1
   Înființarea grupului de experți
   Se instituie Grupul de experți privind bolile rare, denumit în continuare „grupul de experți”.
   Articolul 2
   Misiunea grupului de experți
   (1)   La cererea Comisiei sau a serviciilor Comisiei, grupul de experți îndeplinește următoarele sarcini în domeniul bolilor rare:

               (a)

               ajută Comisia să elaboreze instrumente juridice și documente de politică, inclusiv orientări și recomandări;

               (b)

               consiliază Comisia cu privire la punerea în aplicare a acțiunilor Uniunii și propune îmbunătățiri ale măsurilor luate;

               (c)

               consiliază Comisia cu privire la monitorizarea, evaluarea și diseminarea rezultatelor măsurilor luate la nivelul Uniunii și la nivel național;

               (d)

               consiliază Comisia cu privire la cooperarea internațională;

               (e)

               oferă o imagine de ansamblu asupra politicilor Uniunii și a politicilor naționale;

               (f)

               promovează schimburile de experiență, de politici și de practici relevante între statele membre și diversele părți interesate.

         (2)   Pentru a efectua sarcinile menționate la alineatul (1) și, în special, la cererea Comisiei sau a serviciilor Comisiei, grupul de experți poate prezenta avize, recomandări și rapoarte.
   (3)   Sarcinile grupului de experți nu includ aspecte reglementate de Regulamentul (CE) nr. 141/2000 al Parlamentului European și al Consiliului din 16 decembrie 1999 privind produsele medicamentoase orfane (9) și aspecte care fac parte dintre sarcinile Comitetului pentru medicamente orfane instituit în temeiul articolului 4 din regulamentul menționat, și nici aspecte care fac parte dintre sarcinile Comitetului farmaceutic instituit prin Decizia 75/320/CEE a Consiliului (10).
   Articolul 3
   Consultare
   Comisia poate consulta grupul de experți cu privire la orice aspect legat de bolile rare.
   Articolul 4
   Componență – Numire
   (1)   Grupul de experți este compus din următorii membri:

               (a)

               autoritățile competente ale statelor membre;

               (b)

               organizațiile de pacienți în domeniul bolilor rare;

               (c)

               asociațiile europene de producători de produse sau de prestatori de servicii relevante pentru pacienții afectați de boli rare;

               (d)

               asociațiile profesionale europene sau societățile științifice active în domeniul bolilor rare;

               (e)

               persoanele numite cu titlu personal în calitate de experți în domeniul sănătății publice sau de experți științifici la nivelul Uniunii în domeniul bolilor rare.

         (2)   Autoritățile competente din statele AELS care sunt părți la Acordul privind Spațiul Economic European pot deveni, de asemenea, membre ale grupului, la cererea statelor AELS în cauză.
   (3)   Membrii sunt numiți de către directorul general al DG Sănătate și Consumatori.
   (4)   Numărul membrilor la care se face referire la literele (b), (c), (d) și (e) de la alineatul (1) nu trebuie să fie mai mare de patru pentru fiecare literă; acești membri sunt numiți de pe o listă de candidați eligibili stabilită în urma publicării unei invitații de manifestare a interesului. În invitația pentru manifestarea interesului se indică ce calificări și condiții sunt necesare pentru a deveni membru al grupului de experți.
   (5)   Membrii la care se face referire la litera (e) de la alineatul (1) sunt numiți cu titlu personal. Aceștia acționează independent și în interes public.
   (6)   Membrii la care se face referire la alineatul (1) literele (a)-(d) și la alineatul (2) numesc reprezentanți și membri supleanți care să îi înlocuiască atunci când sunt absenți sau indisponibili. Membrii supleanți sunt numiți în conformitate cu aceleași condiții ca și reprezentanții. Ei îi înlocuiesc automat pe membrii absenți sau indisponibili.
   (7)   Directorul general al DG Sănătate și Consumatori poate refuza un reprezentant sau un membru supleant propus de o organizație dacă acesta nu corespunde profilului cerut în invitația de manifestare a interesului menționată la alineatul (4). În astfel de cazuri, organizația în cauză este invitată să numească un alt reprezentant sau un alt membru supleant.
   (8)   Mandatul membrilor grupului de experți este de trei ani și poate fi reînnoit în cadrul unei noi invitații de manifestare a interesului.
   (9)   Mandatul unui membru încetează înainte de expirarea termenului de trei ani în caz de demisie.
   (10)   Membrii la care se face referire la alineatul (1) literele (b)-(e) sau reprezentanții lor pot fi excluși sau înlocuiți pentru restul perioadei mandatului în oricare dintre următoarele cazuri:

               (a)

               incapacitate permanentă de a participa la reuniuni;

               (b)

               incapacitate de a contribui în mod eficace la deliberările grupului;

               (c)

               nerespectarea condițiilor prevăzute la articolul 339 din Tratatul privind funcționarea Uniunii Europene;

               (d)

               nerespectarea ulterioară a calificărilor și a condițiilor specificate în invitația de manifestare a interesului, astfel cum se menționează la alineatul (4).

         (11)   Directorul general al DG Sănătate și Consumatori poate solicita unui membru la care se face referire la alineatul (1) literele (b)-(d) să numească un alt reprezentant sau un alt membru supleant în cazurile menționate la alineatul (10).
   (12)   Membrii al căror mandat încetează înainte de expirarea termenului de trei ani, în conformitate cu alineatele (8) și (9), pot fi înlocuiți pentru restul perioadei mandatului lor.
   (13)   Numele membrilor și ale reprezentanților lor sunt publicate în Registrul grupurilor de experți ale Comisiei și al altor entități similare (denumit în continuare „registrul”) (11). Denumirile autorităților statelor membre pot fi publicate în registru.
   (14)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționare
   (1)   Grupul de experți este prezidat de directorul responsabil cu politica în materie de boli rare a Comisiei. Directorul poate delega președinția unui alt funcționar al Comisiei.
   (2)   Cu acordul Comisiei, grupul de experți poate institui subgrupuri pentru a analiza probleme specifice, pe baza unui mandat stabilit de grup. Aceste subgrupuri sunt desființate imediat după ce și-au îndeplinit mandatul.
   (3)   Reprezentantul Comisiei poate invita experți din afara grupului de experți, având competențe specifice în legătură cu un subiect de pe ordinea de zi, să participe la activitățile grupului. În plus, reprezentantul Comisiei poate acorda statutul de observator unor persoane fizice, unor organizații [în sensul regulii 8 alineatul (3) din cadrul grupurilor de experți ale Comisiei] și unor țări candidate.
   (4)   Membrii grupurilor de experți și reprezentanții și supleanții acestora, precum și experții și observatorii invitați respectă obligațiile privind secretul profesional prevăzute în tratate și în normele de implementare a acestora, precum și normele Comisiei privind securitatea referitoare la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei (12). Dacă aceste obligații nu sunt respectate, Comisia poate lua toate măsurile pe care le consideră necesare.
   (5)   Reuniunile grupului de experți și ale subgrupurilor au loc la sediile Comisiei. Comisia asigură serviciile de secretariat. Ordinea de zi și procesele-verbale ale reuniunilor grupului de experți sunt stabilite de către Comisie. La reuniunile grupului de experți și ale subgrupurilor sale pot participa și alți funcționari ai Comisiei interesați de lucrările grupului de experți.
   (6)   Grupul de experți adoptă propriul regulament de procedură pe baza regulamentului de procedură standard al Comisiei pentru grupurile de experți.
   (7)   Comisia pune la dispoziție toate documentele relevante (precum ordinea de zi, procese-verbale și contribuții ale participanților) privind activitățile grupului de experți fie în registru, fie printr-un link de la registru către un site dedicat în care pot fi găsite informațiile respective. Nu se publică documentele a căror divulgare ar submina protecția interesului public sau privat în sensul articolului 4 din Regulamentul (CE) nr. 1049/2001 (13).
   Articolul 6
   Cheltuieli aferente reuniunilor
   (1)   Participanții la activitățile grupului de experți nu sunt remunerați pentru serviciile prestate.
   (2)   Cheltuielile de călătorie și de ședere ale participanților la activitățile grupului de experți sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile menționate la alineatul (2) sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 7
   Abrogare
   Decizia 2009/872/CE se abrogă.
   Articolul 8
   Prezenta decizie se aplică de la 27 iulie 2013.

      Adoptată la Bruxelles, 30 iulie 2013.

            Pentru Comisie

         Tonio BORG

            Membru al Comisiei

      (1)  COM(2007) 630 final, 23.10.2007.

      (2)  JO L 301, 20.11.2007, p. 3.

      (3)  COM(2008) 679 final, 11.11.2008.

      (4)  JO C 151, 3.7.2009, p. 7.

      (5)  JO L 315, 2.12.2009, p. 18.

      (6)  C(2010) 7649 final.

      (7)  JO L 55, 28.2.2011, p. 13.

      (8)  JO L 8, 12.1.2011, p. 1.

      (9)  JO L 18, 22.1.2000, p. 1.

      (10)  JO L 147, 9.6.1975, p. 23.

      (11)  Membrii care nu doresc să își divulge numele pot solicita derogarea de la această regulă. Cererea de a nu divulga numele unui membru al unui grup de experți se consideră justificată ori de câte ori publicarea ar putea periclita securitatea sau integritatea acestuia sau ar putea aduce atingere, în mod nejustificat, vieții private a acestuia.

      (12)  Decizia Comisiei din 29 noiembrie 2001 de modificare a regulamentului său de procedură internă (JO L 317, 3.12.2001, p. 1).

      (13)  Scopul acestor excepții este să se protejeze securitatea publică, afacerile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.


title: Numirea unui membru al Curții de Conturi - dl Milan Martin Cvikl Decizia Parlamentului European din 25 martie 2010 referitoare la propunerea de numire a lui Milan Martin Cvikl ca membru al Curții de Conturi (C7-0022/2010 – 2010/0810(NLE))

text:
               7.1.2011

               RO

               Jurnalul Oficial al Uniunii Europene

               CE 4/65

         Joi, 25 martie 2010Numirea unui membru al Curții de Conturi - dl Milan Martin Cvikl
   P7_TA(2010)0074
   Decizia Parlamentului European din 25 martie 2010 referitoare la propunerea de numire a lui Milan Martin Cvikl ca membru al Curții de Conturi (C7-0022/2010 – 2010/0810(NLE))
   2011/C 4 E/13
   (Consultare)

      Parlamentul European,
   având în vedere articolul 286 alineatul (2) din FUE, în temeiul căruia a fost consultat de către Consiliu (C7-0022/2010),
   având în vedere că, la reuniunea sa din 16 martie 2010, Comisia pentru control bugetar a audiat candidatul desemnat de Consiliu pentru a fi membru al Curții de Conturi,
   având în vedere articolul 108 din Regulamentul său de procedură,
   având în vedere raportul Comisiei pentru control bugetar (A7-0046/2010),

               A.

               întrucât Milan Martin Cvikl îndeplinește criteriile prevăzute la articolul 286 alineatul (1) din Tratatul FUE,

               1.

               emite un aviz favorabil privind propunerea Consiliului de numire a lui Milan Martin Cvikl ca membru al Curții de Conturi;

               2.

               încredințează Președintelui sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.


title: 2012/183/UE: Decizia Consiliului din 26 martie 2012 de numire a unui membru estonian și a unui supleant estonian în cadrul Comitetului Regiunilor

text:
               3.4.2012

               RO

               Jurnalul Oficial al Uniunii Europene

               L 96/5

         DECIZIA CONSILIULUI
   din 26 martie 2012
   de numire a unui membru estonian și a unui supleant estonian în cadrul Comitetului Regiunilor
   (2012/183/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea prezentată de guvernul estonian,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Kaido KAASIK. Un loc de supleant va deveni vacant ca urmare a numirii doamnei Urve ERIKSON în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           doamna Urve ERIKSON, Member of Tudulinna Municipality Council;

                     precum și

               (b)

               în calitate de supleant:

                           —

                           domnul Villi PIHL, Mayor of Kärla Municipality.

         Articolul 2
   Prezenta decizie intră în vigoare la data adoptării.

      Adoptată la Bruxelles, 26 martie 2012.

            Pentru Consiliu

            Președintele

         N. WAMMEN

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2008/593/CE: Decizia Comisiei din 11 iulie 2008 de modificare a Deciziei 2007/60/CE în ceea ce privește sarcinile și perioada de funcționare a Agenției Executive pentru Rețeaua Transeuropeană de Transport

text:
               18.7.2008

               RO

               Jurnalul Oficial al Uniunii Europene

               L 190/35

      DECIZIA COMISIEI

   din 11 iulie 2008
   de modificare a Deciziei 2007/60/CE în ceea ce privește sarcinile și perioada de funcționare a Agenției Executive pentru Rețeaua Transeuropeană de Transport
   (2008/593/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (1), în special articolul 3,
   întrucât:

               (1)

               Agenția Executivă pentru Rețeaua Transeuropeană de Transport (denumită în continuare „agenția”) a fost instituită prin Decizia 2007/60/CE a Comisiei (2) pentru a gestiona activitatea Comunității în domeniul rețelei transeuropene de transport până la 31 decembrie 2008 în vederea executării sarcinilor cu privire la acordarea ajutoarelor financiare comunitare în conformitate cu Regulamentul (CE) nr. 2236/95 al Consiliului din 18 septembrie 1995 de stabilire a normelor generale de acordare a ajutorului financiar comunitar în domeniul rețelelor transeuropene (3). Multe dintre aceste proiecte se vor derula până după 31 decembrie 2008.

               (2)

               Agenția ar trebui să preia proiectele finanțate în temeiul Regulamentului (CE) nr. 680/2007 al Parlamentului European și al Consiliului (4), deoarece acest regulament continuă să finanțeze acțiuni similare pentru rețeaua transeuropeană de transport în temeiul Regulamentului (CE) nr. 2236/95, pentru care agenția a primit deja delegare.

               (3)

               Agenția nu trebuie să fie fie însărcinată cu adoptarea unor decizii individuale prin care să se acorde ajutoare financiare comunitare. Cu toate acestea, pentru a spori în continuare eficiența și eficacitatea aplicării programelor, Comisia poate decide să delege agenției adoptarea de modificări la astfel de decizii.

               (4)

               Agenția ar trebui să fie însărcinată în special cu activități legate de proiect, independent de forma și metoda de asistență financiară comunitară definită la articolul 6 din Regulamentul (CE) nr. 680/2007. Toate activitățile legate de proiect, precum controlul și elaborarea de politici, trebuie excluse și rămân de competența Comisiei.

               (5)

               Agenția ar trebui să fie însărcinată în special și cu elaborarea măsurilor adiacente pentru a contribui la eficiența și eficacitatea programului TEN-T, în vederea maximizării valorii adăugate europene a acestuia, inclusiv promovarea programului TEN-T în rândul tuturor părților interesate și îmbunătățirea vizibilității publice a acestuia, în statele membre și în țările terțe vecine. Astfel de măsuri ar putea consta în campanii de sensibilizare și de promovare, incluzând organizarea zilelor TEN-T, a unor ateliere și conferințe, anunțarea și diseminarea rezultatelor și a bunelor practici prin publicații adecvate, incluzând folosirea mijloacelor electronice, de exemplu în pregătirea comunicatelor de presă, a unor orientări pentru potențialii candidați, a unor broșuri cu povești de succes și a rapoartelor anuale, precum și organizarea unor evenimente relevante, cum ar fi inaugurarea infrastructurilor de transport, cu participarea unor reprezentanți ai agenției și/sau ai Comisiei.

               (6)

               Consultanți externi au realizat o analiză actualizată cost-beneficiu, demonstrând că este nevoie de o creștere semnificativă a resurselor administrative ale agenției existente, în special în ceea ce privește personalul. Agenția rămâne cea mai rentabilă opțiune.

               (7)

               Prin urmare, Decizia 2007/60/CE ar trebui modificată în consecință.

               (8)

               Măsurile prevăzute în prezenta decizie sunt conforme cu avizul Comitetului de reglementare pentru agențiile executive,

         DECIDE:
   Articol unic
   Decizia 2007/60/CE se modifică după cum urmează:

               1.

               Articolul 3 se înlocuiește cu următorul text:
               „Articolul 3
               Durata
               Agenția se înființează pe o perioadă cuprinsă între 1 noiembrie 2006 și 31 decembrie 2015.”

               2.

               La articolul 4, alineatul (1) se înlocuiește cu următorul text:
               „(1)   Agenția este responsabilă, în cadrul acțiunii comunitare în domeniul rețelei transeuropene de transport, pentru punerea în aplicare a sarcinilor referitoare la acordarea asistenței financiare comunitare în temeiul Regulamentului (CE) nr. 2236/95 al Consiliului (5) și cu Regulamentul (CE) nr. 680/2007 al Parlamentului European și al Consiliului (6), cu excepția sarcinilor necesitând competențe discreționare de punere în practică a opțiunilor politice, precum planificarea, stabilirea priorităților, selectarea proiectelor în conformitate cu articolul 5 din Regulamentul (CE) nr. 680/2007, evaluarea programului și monitorizarea legislativă. Agenția este responsabilă în special pentru următoarele sarcini:

                           (a)

                           acordarea de sprijin Comisiei pe parcursul etapelor de programare și selecție, precum și gestionarea etapei de monitorizare a asistenței financiare acordate proiectelor de interes comun în cadrul bugetului alocat rețelei transeuropene de transport, precum și realizarea controalelor necesare în acest scop, prin adoptarea unor decizii relevante pe baza puterilor delegate agenției de către Comisie;

                           (b)

                           coordonarea cu alte instrumente financiare comunitare, în special prin asigurarea bunei coordonări a asistenței, pe durata întregului traseu pentru toate proiectele de interes comun care primesc, de asemenea, finanțare din fondurile structurale, din Fondul de coeziune și de la Banca Europeană de Investiții;

                           (c)

                           asistență tehnică pentru promotorii de proiecte în materie de inginerie financiară pentru proiecte și dezvoltarea de metode comune de evaluare;

                           (d)

                           adoptarea unor instrumente de execuție bugetară referitoare la venituri și cheltuieli și la execuția, atunci când Comisia îi deleagă responsabilități în acest sens, a tuturor operațiunilor necesare pentru gestionarea acțiunilor comunitare în domeniul rețelei transeuropene de transport, astfel cum se prevede în Regulamentul (CE) nr. 2236/95 și în Regulamentul (CE) nr. 680/2007;

                           (e)

                           colectarea, analiza și transmiterea către Comisie a tuturor informațiilor necesare pentru punerea în aplicare a rețelei transeuropene de transport;

                           (f)

                           elaborarea unor măsuri adiacente pentru a contribui la eficiența și eficacitatea programului TEN-T, în vederea maximizării valorii adăugate europene a acestuia, inclusiv promovarea programului TEN-T în rândul tuturor părților interesate și îmbunătațirea vizibilității publice a acestuia, în statele membre și în țările terțe vecine;

                           (g)

                           orice sprijin administrativ și tehnic solicitat de către Comisie.

      Adoptată la Bruxelles, 11 iulie 2008.

            Pentru Comisie

         Antonio TAJANI

            Vicepreședinte

      (1)  JO L 11, 16.1.2003, p. 1.

      (2)  JO L 32, 6.2.2007, p. 88.

      (3)  JO L 228, 23.9.1995, p. 1. Regulament modificat ultima dată prin Regulamentul (CE) nr. 1159/2005 al Parlamentului European și al Consiliului (JO L 191, 22.7.2005, p. 16).

      (4)  JO L 162, 22.6.2007, p. 1.

      (5)  JO L 228, 23.9.1995, p. 1. Regulament modificat ultima dată prin Regulamentul (CE) nr. 1159/2005 al Parlamentului European și al Consiliului (JO L 191, 22.7.2005, p. 16).

      (6)  JO L 162, 22.6.2007, p. 1.”


title: Decizia Comisiei din 9 august 2016 privind numirea anumitor membri ai Consiliului științific al Consiliului European pentru Cercetare

text:
               11.8.2016

               RO

               Jurnalul Oficial al Uniunii Europene

               C 291/4

         DECIZIA COMISIEI
   din 9 august 2016
   privind numirea anumitor membri ai Consiliului științific al Consiliului European pentru Cercetare
   (2016/C 291/06)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) – Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (1), în special articolul 7 alineatul (1),
   întrucât:

               (1)

               Prin Decizia C(2013) 8915 (2) [astfel cum a fost modificată prin Decizia C(2015) 788 (3)], Comisia a înființat Consiliul European pentru Cercetare („CEC”) pentru perioada cuprinsă între 1 ianuarie 2014 și 31 decembrie 2020, ca modalitate de punere în aplicare a acțiunilor din cadrul părții I „Excelența științifică” legate de obiectivul specific al „Consiliului European pentru Cercetare (CEC)”, astfel cum se menționează la articolul 3 alineatul (1) litera (a) din Decizia 2013/743/UE.

               (2)

               CEC este format din Consiliul științific independent prevăzut la articolul 7 din Decizia 2013/743/UE și din structura specifică de punere în aplicare prevăzută la articolul 8 din aceeași decizie.

               (3)

               Conform articolului 2 alineatul (1) din Decizia C(2013) 8915, Consiliul științific este format din președintele CEC și din 21 de membri.

               (4)

               În conformitate cu articolul 7 alineatul (1) al treilea paragraf din Decizia 2013/743/UE, membrii Consiliului științific sunt numiți pentru un mandat de până la patru ani, reînnoibil o singură dată. Aceștia ar trebui să fie numiți în așa fel încât să se asigure continuitatea activității Consiliului științific.

               (5)

               Doi membri ai Consiliului științific au demisionat și este necesară înlocuirea acestora.

               (6)

               Conform articolului 7 alineatul (1) al doilea paragraf din Decizia 2013/743/UE, Comisia desemnează membrii Consiliului științific pe baza unui proces de selecție independent și transparent convenit cu Consiliul științific, care include consultarea comunității științifice și prezentarea unui raport către Parlamentul European și Consiliu. În acest scop, a fost înființat un comitet permanent pentru identificarea viitorilor membri ai Consiliului științific. Comitetul de identificare a făcut recomandări Comisiei privind numirea a doi noi membri ai Consiliului științific, iar recomandările au fost acceptate,

         DECIDE:
   Articolul 1
   Profesorul Kurt MEHLHORN este numit membru al Consiliului științific al CEC pentru un prim mandat care se va încheia la 30 iunie 2020.
   Profesorul Nektarios TAVERNARAKIS este numit membru al Consiliului științific al CEC pentru un prim mandat care se va încheia la 30 iunie 2020.
   Articolul 2
   Membrii Consiliului științific al CEC sunt enumerați în anexa la prezenta decizie.
   Articolul 3
   Prezenta decizie intră în vigoare la 1 iulie 2016.

      Adoptată la Bruxelles, 9 august 2016.

            Pentru Comisie

         Carlos MOEDAS

            Membru al Comisiei

      (1)  JO L 347, 20.12.2013, p. 965.

      (2)  Decizia C(2013) 8915 a Comisiei din 12 decembrie 2013 de înființare a Consiliului European pentru Cercetare (JO C 373, 20.12.2013, p. 23).

      (3)  Decizia C(2015) 788 a Comisiei din 17 februarie 2015 de modificare a Deciziei C(2013) 8915 de înființare a Consiliului European pentru Cercetare (JO C 58, 18.2.2015, p. 3).

      ANEXĂ
      Membrii Consiliului științific al CEC

                  Nume și institut

                  Sfârșitul mandatului

                  Klaus BOCK, Fundația Națională Daneză pentru Cercetare

                  31 decembrie 2016

                  Margaret BUCKINGHAM, Institutul Pasteur, Paris

                  30 iunie 2019

                  Christopher CLARK, Universitatea din Cambridge

                  31 decembrie 2019

                  Athene DONALD, Universitatea din Cambridge

                  31 decembrie 2016

                  Barbara ENSOLI, Institutul Superior de Sănătate, Roma

                  31 decembrie 2016

                  Nuria Sebastian GALLES, Universitatea Pompeu Fabra, Barcelona

                  31 decembrie 2016

                  Michael KRAMER, Institutul de Radioastronomie Max-Planck, Bonn

                  30 iunie 2019

                  Tomas JUNGWIRTH, Academia de Științe a Republicii Cehe

                  31 decembrie 2018

                  Matthias KLEINER, Universitatea Tehnică din Dortmund

                  31 decembrie 2016

                  Eva KONDOROSI, Academia de Științe a Ungariei

                  31 decembrie 2016

                  Kurt MEHLHORN, Institutul de Informatică Max-Planck, Saarbrücken

                  30 iunie 2020

                  Barbara ROMANOWICZ, Laboratorul Seismologic din Berkeley

                  31 decembrie 2019

                  Mart SAARMA, Universitatea din Helsinki

                  31 decembrie 2016

                  Nils Christian STENSETH, Universitatea din Oslo

                  31 decembrie 2017

                  Martin STOKHOF, Universitatea din Amsterdam

                  31 decembrie 2017

                  Nektarios TAVERNARAKIS, Institutul de Biologie Moleculară și Biotehnologie, Fundația pentru Cercetare și Tehnologie – Hellas

                  30 iunie 2020

                  Janet THORNTON, Institutul European de Bioinformatică (EMBL-EBI) Laboratorul European de Biologie Moleculară

                  31 decembrie 2018

                  Isabelle VERNOS, Institutul Catalan de Cercetare și Studii Avansate, Barcelona

                  30 iunie 2019

                  Reinhilde VEUGELERS, Universitatea Catolică din Leuven

                  31 decembrie 2016

                  Michel WIEVIORKA, Centrul pentru Analiză și Intervenție Sociologică, Paris

                  31 decembrie 2017

                  Fabio ZWIRNER, Universitatea din Padova

                  31 decembrie 2018


title: Decizia Consiliului din 12 iunie 1986 privind încheierea Protocolului la Convenția din 1979 privind poluarea atmosferică transfrontalieră pe distanțe lungi, cu privire la finanțarea pe termen lung a Programului comun de monitorizare continuă și evaluare a transportului poluanților atmosferici pe distanțe lungi în Europa (EMEP)

text:
Anunţ juridic important

|

31986D0277

Official Journal L 181 , 04/07/1986 P. 0001 - 0001 Finnish special edition: Chapter 11 Volume 11 P. 0273  Swedish special edition: Chapter 11 Volume 11 P. 0273  Ediţie specială în limba cehă Chapter 11 Volume 15 P. 281  - 281 Ediţie specială în limba estonă Chapter 11 Volume 15 P. 281  - 281 Ediţie specială în limba maghiară Chapter 11 Volume 15 P. 281  - 281 Ediţie specială în limba lituaniană Chapter 11 Volume 15 P. 281  - 281 Ediţie specială în limba letonă Chapter 11 Volume 15 P. 281  - 281 Ediţie specială în limba malteză Chapter 11 Volume 15 P. 281  - 281 Ediţie specială în limba polonă Chapter 11 Volume 15 P. 281  - 281 Ediţie specială în limba slovacă Chapter 11 Volume 15 P. 281  - 281 Ediţie specială în limba slovenă Chapter 11 Volume 15 P. 281  - 281

		19860612Decizia Consiliuluidin 12 iunie 1986privind încheierea Protocolului la Convenția din 1979 privind poluarea atmosferică transfrontalieră pe distanțe lungi, cu privire la finanțarea pe termen lung a Programului comun de monitorizare continuă și evaluare a transportului poluanților atmosferici pe distanțe lungi în Europa (EMEP)(86/277/CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Economice Europene, în special articolul 235,având în vedere propunerea Comisiei [1],având în vedere avizul Parlamentului European [2],întrucât, prin Decizia 81/462/CEE [3], Comunitatea a aprobat Convenția privind poluarea atmosferică transfrontalieră pe distanțe lungi;întrucât Programul comun de monitorizare continuă și evaluare a transportului poluanților atmosferici pe distanțe lungi în Europa (EMEP), care urmează a fi pus în aplicare potrivit convenției, este principala sursă de informații în legătură cu cantitățile emise și eventual transmise dincolo de granițele naționale;întrucât, la 24 mai 1984, Comisia a fost autorizată să ia parte, în numele Comunității, la negocierile pentru protocolul la convenție privind finanțarea pe termen lung a EMEP;întrucât negocierile s-au soldat cu adoptarea textului final al protocolului și cu stabilirea formulei de distribuire a costurilor pentru EMEP;întrucât, potrivit aprobării Consiliului din data de 25 septembrie 1984, protocolul a fost semnat de Comunitate la 28 septembrie 1984, la cea de-a doua întrunire a organismului executiv al convenției,DECIDE:Articolul 1Se aprobă în numele Comunității Economice Europene Protocolul la Convenția din 1979 privind poluarea atmosferică transfrontalieră pe distanțe lungi, cu privire la finanțarea pe termen lung a Programului comun de monitorizare continuă și evaluare a transportului poluanților atmosferici pe distanțe lungi în Europa (EMEP).Textul protocolului se anexează la prezenta decizie.Articolul 2Președintele Consiliului depune actul de aprobare prevăzut la articolul 9 din protocol.Adoptată la Luxemburg, 12 iunie 1986.Pentru ConsiliuPreședinteleP. Winsemius[1] JO C 321, 13.12.1985, p. 5.[2] JO C 88, 14.4.1986, p. 109.[3] JO L 171, 27.6.1981, p. 11.--------------------------------------------------


title: 2009/483/CE: Decizia Consiliului din 6 aprilie 2009 privind semnarea și aplicarea provizorie a Acordului dintre Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere

text:
               30.6.2009

               RO

               Jurnalul Oficial al Uniunii Europene

               L 169/37

         DECIZIA CONSILIULUI
   din 6 aprilie 2009
   privind semnarea și aplicarea provizorie a Acordului dintre Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere
   (2009/483/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctul (i), coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Regulamentul (CE) nr. 1932/2006 al Consiliului (1) a modificat Regulamentul (CE) nr. 539/2001 (2) de stabilire a listei țărilor terțe ai căror resortisanți trebuie să dețină viză pentru trecerea frontierelor externe ale Uniunii Europene (lista negativă) și a listei țărilor terțe ai căror resortisanți sunt exonerați de această obligație (lista pozitivă), printre altele prin transferarea Federației Saint Kitts și Nevis (denumită în continuare „Saint Kitts și Nevis”) de pe lista negativă pe lista pozitivă. Mai mult, Regulamentul (CE) nr. 1932/2006 prevede că exonerarea se aplică doar de la data intrării în vigoare a unui acord privind exonerarea de vize încheiat între Comunitatea Europeană și Saint Kitts și Nevis.

               (2)

               Prin decizia din 5 iunie 2008, Consiliul a autorizat Comisia să negocieze un acord între Comunitatea Europeană și Saint Kitts și Nevis privind exonerarea de obligația de a deține viză de scurtă ședere.

               (3)

               Negocierile privind acordul au fost inițiate la 15 iulie 2008 și încheiate la 16 octombrie 2008.

               (4)

               Acordul parafat la Bruxelles la data de 12 noiembrie 2008 ar trebui semnat și declarațiile atașate ar trebui aprobate. Acordul ar trebui aplicat cu titlu provizoriu până la finalizarea procedurilor necesare pentru încheierea formală a acestuia.

               (5)

               În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din protocolul menționat, Regatul Unit și Irlanda nu participă la adoptarea prezentei decizii, nu au obligații în temeiul acesteia și nu fac obiectul aplicării sale,

         DECIDE:
   Articolul 1
   Se aprobă în numele Comunității semnarea Acordului dintre Comunitatea Europeană și Saint Kitts și Nevis privind exonerarea de obligația de a deține viză de scurtă ședere (denumit în continuare „acordul”), sub rezerva încheierii acestuia.
   Textul acordului se atașează la prezenta decizie.
   Articolul 2
   Declarațiile atașate la prezenta decizie se aprobă în numele Comunității.
   Articolul 3
   Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Comunității, sub rezerva încheierii acestuia.
   Articolul 4
   Acordul se aplică cu titlu provizoriu de la data semnării acestuia (3), până la finalizarea procedurilor necesare pentru încheierea formală a acestuia.

      Adoptată la Luxemburg, 6 aprilie 2009.

            Pentru Consiliu

            Președintele

         J. POSPÍŠIL

      (1)  JO L 405, 30.12.2006, p. 23.

      (2)  JO L 81, 21.3.2001, p. 1.

      (3)  Data semnării acordului se va publica în Jurnalul Oficial al Uniunii Europene de către Secretariatul General al Consiliului.
   DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN
   Părțile contractante iau act de relațiile strânse existente între Comunitatea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la punerea în aplicare, respectarea și dezvoltarea acquis-ului Schengen.
   În astfel de circumstanțe, este de dorit ca autoritățile Norvegiei, Islandei, Elveției și statului Liechtenstein, pe de o parte, și ale Saint Kitts și Nevis, pe de altă parte, să încheie, fără întârziere, acorduri bilaterale privind exonerarea de obligația de a deține viză de scurtă ședere în condiții similare cu cele prevăzute în prezentul acord.
   DECLARAȚIE COMUNĂ PRIVIND INTERPRETAREA CATEGORIEI DE PERSOANE CARE CĂLĂTORESC ÎN VEDEREA DESFĂȘURĂRII UNEI ACTIVITĂȚI REMUNERATE, ASTFEL CUM SE PREVEDE LA ARTICOLUL 3 ALINEATUL (2) DIN PREZENTUL ACORD
   Dorind să asigure o interpretare comună, părțile contractante convin ca, în sensul prezentului acord, categoria de persoane care desfășoară activități remunerate să cuprindă și persoane care intră, cu scopul de a desfășura activități profesionale/remunerate, pe teritoriul celeilalte părți contractante ca angajat sau prestator de servicii.
   Această categorie nu ar trebui să includă:

               —

               oamenii de afaceri, adică persoane care călătoresc în scopuri de afaceri (fără să fie angajați în țara celeilalte părți contractante);

               —

               sportivii și artiștii care desfășoară activități pe bază ad hoc;

               —

               jurnaliștii trimiși de mass-media din țara lor de reședință; și

               —

               stagiarii detașați în cadrul aceleiași întreprinderi.

         Punerea în aplicare a prezentei declarații este monitorizată de Comitetul mixt în limita responsabilităților care îi revin în temeiul articolului 6 din prezentul acord, care poate propune modificări, dacă, pe baza experienței părților contractante, le consideră necesare.
   DECLARAȚIE COMUNĂ PRIVIND INTERPRETAREA PERIOADEI DE TREI LUNI ÎN CADRUL PERIOADEI DE ȘASE LUNI, CALCULATĂ DE LA DATA PRIMEI INTRĂRI, ASTFEL CUM ESTE PREVĂZUTĂ LA ARTICOLUL 4 DIN PREZENTUL ACORD
   Părțile contractante convin că perioada maximă de trei luni în cadrul unei perioade de șase luni, calculată de la data primei intrări pe teritoriul Federației Saint Kitts și Nevis sau în spațiul Schengen, astfel cum este prevăzută la articolul 4 din prezentul acord, înseamnă fie o vizită continuă, fie mai multe vizite consecutive, a căror durată nu depășește în total trei luni din oricare perioadă de șase luni.
   DECLARAȚIE COMUNĂ PRIVIND INFORMAREA CETĂȚENILOR ASUPRA ACORDULUI DE EXONERARE DE OBLIGAȚIA DE A DEȚINE VIZĂ
   Recunoscând importanța transparenței pentru cetățenii Uniunii Europene și ai Federației Saint Kitts și Nevis, părțile contractante convin să asigure difuzarea completă a informațiilor cu privire la conținutul și consecințele acordului privind exonerarea de obligația de a deține viză și subiecte conexe, de exemplu informațiile privind condițiile de intrare.
    ---documentbreak---

               30.6.2009

               RO

               Jurnalul Oficial al Uniunii Europene

               L 169/38

         ACORD
   între Comunitatea Europeană și Federația Saint Kitts și Nevis privind exonerarea de obligația de a deține viză de scurtă ședere
   COMUNITATEA EUROPEANĂ, denumită în continuare „Comunitatea”, și
   FEDERAȚIA SAINT KITTS ȘI NEVIS, denumită în continuare „Saint Kitts și Nevis”,
   denumite în continuare împreună „părțile contractante”,
   ÎN VEDEREA dezvoltării în continuare a relațiilor de prietenie între părțile contractante și din dorința de a facilita călătoriile fără viză pentru cetățenii lor, în cazul intrării și șederii de scurtă durată,
   AVÂND ÎN VEDERE Regulamentul (CE) nr. 1932/2006 al Consiliului din 21 decembrie 2006 de modificare a Regulamentului (CE) nr. 539/2001 al Consiliului de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (1), printre altele prin transferarea a șase țări terțe, inclusiv Saint Kitts și Nevis, pe lista resortisanților țărilor terțe exonerate de obligația de a deține viză de scurtă ședere în statele membre ale Uniunii Europene,
   ȚINÂND SEAMA de faptul că articolul 2 din Regulamentul (CE) nr. 1932/2006 prevede că pentru aceste șase țări exonerarea de obligația de a deține viză se aplică numai de la data intrării în vigoare a acordului privind exonerarea vizelor, care urmează să fie încheiat între Comunitatea Europeană și țara în cauză,
   RECUNOSCÂND faptul că cetățenii mai multor state membre sunt exonerați de obligația de a deține viză pentru călătoriile în Saint Kitts and Nevis pentru o perioadă de până la trei luni, în timp ce cetățenii altor state membre au obligația de a deține viză,
   DORIND să salvgardeze principiul egalității de tratament pentru toți cetățenii UE,
   LUÂND ÎN CONSIDERARE faptul că persoanele care călătoresc în vederea desfășurării unei activități remunerate în timpul șederii lor de scurtă durată nu fac obiectul prezentului acord și, prin urmare, pentru această categorie, normele relevante din legislația comunitară și din legislația națională a statelor membre, precum și legislația națională din Saint Kitts și Nevis cu privire la obligația de a deține viză sau la exonerarea de această obligație, precum și cu privire la accesul pe piața forței de muncă continuă să se aplice,
   LUÂND ÎN CONSIDERARE Protocolul privind poziția Regatului Unit și a Irlandei și Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că dispozițiile prezentului acord nu se aplică Regatului Unit și Irlandei,
   CONVIN DUPĂ CUM URMEAZĂ:
   Articolul 1
   Obiectivul
   Prezentul acord stabilește posibilitatea de a călători fără viză pentru cetățenii Uniunii Europene și cei din Saint Kitts și Nevis, în cazul călătoriilor pe teritoriul celeilalte părți contractante, pentru o perioadă maximă de trei luni, în cadrul unei perioade de șase luni.
   Articolul 2
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Unit și a Irlandei;

               (b)

               „cetățean al Uniunii Europene” înseamnă un resortisant al unui stat membru, astfel cum este definit la litera (a);

               (c)

               „cetățean al Saint Kitts și Nevis” înseamnă orice persoană care deține cetățenia Federației Saint Kitts și Nevis;

               (d)

               „spațiul Schengen” înseamnă spațiul lipsit de frontiere interne care cuprinde teritoriile statelor membre, astfel cum sunt definite la litera (a), care aplică în întregime acquis-ul Schengen.

         Articolul 3
   Domeniul de aplicare
   (1)   Cetățenii Uniunii Europene care dețin un pașaport valabil simplu, diplomatic sau de serviciu/oficial emis de un stat membru pot intra și rămâne fără viză pe teritoriul Saint Kitts și Nevis pentru perioada de ședere definită la articolul 4 alineatul (1).
   Cetățenii Saint Kitts și Nevis care dețin un pașaport valabil simplu, diplomatic sau de serviciu/oficial emis de Saint Kitts și Nevis pot intra și rămâne fără viză pe teritoriul unui stat membru pentru perioada de ședere definită la articolul 4 alineatul (2).
   (2)   Alineatul (1) nu se aplică persoanelor care călătoresc în vederea desfășurării unei activități remunerate.
   Pentru această categorie de persoane, fiecare stat membru poate decide individual să impună obligația de a deține viză cetățenilor Saint Kitts și Nevis sau să retragă această obligație, în conformitate cu articolul 4 alineatul (3) din Regulamentul (CE) nr. 539/2001.
   Pentru această categorie de persoane, Saint Kitts și Nevis poate decide impunerea obligației de a deține viză sau exonerarea de această obligație, pentru cetățenii fiecărui stat membru în mod individual, în conformitate cu legislația sa națională.
   (3)   Exonerarea de obligația de a deține viză prevăzută în prezentul acord se aplică fără a aduce atingere legislației părților contractante privind condițiile de intrare și de scurtă ședere. Statele membre și Saint Kitts și Nevis își rezervă dreptul de a refuza intrarea și scurta ședere pe teritoriul acestora dacă una sau mai multe dintre aceste condiții nu sunt respectate.
   (4)   Exonerarea de obligația de a deține viză se aplică indiferent de modul de transport utilizat pentru a trece frontiera părților contractante.
   (5)   Aspectele care nu intră în domeniul de aplicare a prezentului acord sunt reglementate de dreptul comunitar, legislația națională a statelor membre sau a Federației Saint Kitts și Nevis.
   Articolul 4
   Durata șederii
   (1)   Cetățenii Uniunii Europene pot rămâne pe teritoriul Saint Kitts și Nevis pe o perioadă de maximum trei luni, din cadrul unei perioade de șase luni, care urmează datei primei intrări pe teritoriul țării.
   (2)   Cetățenii Saint Kitts și Nevis pot rămâne în spațiul Schengen pe o perioadă de maximum trei luni, în cadrul unei perioade de șase luni, calculată de la data primei intrări pe teritoriul oricărui stat membru care aplică integral acquis-ul Schengen. Această perioadă de trei luni în cadrul unei perioade de șase luni se va calcula independent de orice ședere într-un stat membru care nu aplică încă integral acquis-ul Schengen.
   Cetățenii Saint Kitts și Nevis pot rămâne pe o perioadă de maximum trei luni, în cadrul unei perioade de șase luni, care urmează datei primei intrări pe teritoriul fiecărui stat membru care nu aplică încă integral acquis-ul Schengen, independent de perioada de ședere calculată pentru spațiul Schengen.
   (3)   Prezentul acord nu împiedică Saint Kitts și Nevis și statele membre să prelungească perioada de ședere peste cele trei luni, în conformitate cu legislația națională și comunitară.
   Articolul 5
   Aplicarea teritorială
   (1)   În ceea ce privește Republica Franceză, dispozițiile prezentului acord se aplică numai pe teritoriul european al Republicii Franceze.
   (2)   În ceea privește Regatul Țărilor de Jos, dispozițiile prezentului acord se aplică numai pe teritoriul european al Regatului Țărilor de Jos.
   Articolul 6
   Comitetul mixt de gestionare a acordului
   (1)   Părțile contractante instituie un Comitet mixt de experți (denumit în continuare „Comitetul”), alcătuit din reprezentanți ai Comunității Europene și reprezentanți ai Saint Kitts și Nevis. Comunitatea este reprezentată de Comisia Europeană.
   (2)   Comitetul îndeplinește, printre altele, următoarele atribuții:

               (a)

               monitorizarea și punerea în aplicare a prezentului acord;

               (b)

               propunerea de modificări sau completări la prezentul acord;

               (c)

               soluționarea diferendelor legate de interpretarea sau aplicarea dispozițiilor prezentului acord.

         (3)   Comitetul se reunește ori de câte ori este necesar, la cererea uneia dintre părțile contractante.
   (4)   Comitetul își stabilește propriul regulament de procedură.
   Articolul 7
   Relația dintre prezentul acord și acordurile bilaterale existente între statele membre și Saint Kitts și Nevis privind exonerarea de obligația de a deține viză
   Dispozițiile prezentului acord prevalează asupra dispozițiilor oricăror acorduri bilaterale sau aranjamente încheiate între fiecare stat membru și Saint Kitts și Nevis, în măsura în care dispozițiile acestor acorduri sau aranjamente vizează aspecte care intră în domeniul de aplicare a prezentului acord.
   Articolul 8
   Dispoziții finale
   (1)   Prezentul acord se ratifică sau se aprobă de către părțile contractante în conformitate cu procedurile interne ale acestora și intră în vigoare în prima zi a celei de a doua luni care urmează datei la care părțile contractante își notifică reciproc faptul că procedurile menționate mai sus au fost finalizate.
   (2)   Prezentul acord se încheie pe perioadă nedeterminată, cu excepția cazului în care este denunțat în conformitate cu alineatul (5).
   (3)   Prezentul acord poate fi modificat prin acordul scris al părților contractante. Modificările intră în vigoare după ce părțile contractante și-au notificat îndeplinirea procedurilor interne necesare în acest sens.
   (4)   Oricare parte contractantă poate suspenda integral sau parțial prezentul acord, în special din motive de ordine publică, de securitate națională sau de protecție a sănătății publice, ca urmare a imigrației ilegale sau a reintroducerii obligației de a deține viză de către una dintre părțile contractante. Decizia de suspendare este notificată celeilalte părți contractante cu cel puțin 2 luni înainte de intrarea sa în vigoare. Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există.
   (5)   Fiecare parte contractantă poate denunța prezentul acord, printr-o notificare adresată în scris celeilalte părți. Prezentul acord își încetează valabilitatea după 90 de zile de la data unei astfel de notificări.
   (6)   Saint Kitts și Nevis poate suspenda sau denunța prezentul acord numai cu privire la toate statele membre ale Comunității Europene.
   (7)   Comunitatea Europeană poate suspenda sau denunța prezentul acord numai cu privire la toate statele sale membre.

      Încheiat la Bruxelles, în dublu exemplar, la 28 mai 2009, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, toate aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Федерация Сейнт Китс и Невис
         Por la Federación de San Cristóbal y Nieves
         Za Federaci Svatý Kryštof a Nevis
         For Føderationen Saint Kitts og Nevis
         Für die Föderation St. Kitts und Nevis
         Saint Kittsi ja Nevise föderatsioon nimel
         Για την Ομοσπονδία του Αγίου Χριστόφορου και Νέβις
         For the Federation of Saint Kitts and Nevis
         Pour la Fédération de Saint-Christophe-et-Nevis
         Per la Federazione di Saint Christopher (Saint Kitts) e Nevis
         Sentkitsas un Nevisas Federācijas vārdā
         Sent Kitso ir Nevio Federacijos vardu
         A Saint Kitts és Nevis Államszövetség részéről
         Għall-Federazzjoni ta’ Saint Kitts u Nevis
         Voor de Federatie van Saint Kitts en Nevis
         W imieniu Federacij Saint Kitts i Nevis
         Pela Federação de São Cristóvão e Nevis
         Pentru Federația Saint Kitts și Nevis
         Za Federáciu Svätý Krištof a Nevis
         Za Federacijo Saint Kitts in Nevis
         Saint Kitts ja Nevisin puolesta
         För Saint Kitts och Nevis

      (1)  JO L 405, 30.12.2006, p. 23.